

Budovy zohrávajú v našom hospodárstve dôležitú úlohu. Stavebný fond vyprodukuje až 36 % európskych emisií CO2 a podieľa sa 40 % na európskej spotrebe energie. Ponúka zároveň obrovskú príležitosť, ktorá môže zásadne ovplyvniť nielen ochranu životného prostredia, ale aj zdravie, kvalitu bývania a v neposlednom rade aj hospodársky rast. To si vyžaduje, aby všetky nové budovy boli postavené v súlade s požiadavkami na výstavbu, ale aj obnovu, budov v energetickej úrovni NZEB (*nearly zero-energy buildings – budov s takmer nulovou potrebou energie*). Bez výrazného **zvýšenia miery významnej a hĺbkovej obnovy** **budov** Európa nedosiahne svoje plánované ambície smerom k uhlíkovej neutralite. Dôležitú úlohu v tomto procese zohráva práve organizácia **EAE (***European Association for ETICS)*, ktorej členom je aj naše **OZ** **ZPZ** *(OZ Združenie pre zatepľovanie budov*).

Cieľom ocenenia **EAE Award** je preukázať, že energeticky efektívne budovy a vynikajúca architektúra môžu ísť ruka v ruke. **EAE Award** chce odmeňovať presvedčivé technické, ekologické a estetické riešenia fasád. Ocenené projekty budú použité na ďalšiu propagáciu výhod energeticky efektívnych budov, ktoré sú realizované v kombinácii s výborným architektonickým riešením fasád.

Veríme, že transformácia teórie na prax v podobe obnovy s príkladnou tepelnou ochranou, prispeje k rastu trhu ETICS a bude tiež motivovať vlastníkov budov, aby sa rozhodli v prospech kvalitnej významnej obnovy budov.

Povzbudzujeme vás, aby ste pozvali do tejto súťaže vašich zákazníkov a partnerov, čím prispejete k dôležitej a účinnej propagácii zatepľovania budov a zároveň umožníte prezentovať **najlepšie projekty zateplenia** aj na medzinárodnej úrovni. Slávnostné vyhlásenie výsledkov druhého ročníka súťaže sa uskutoční **v Bruseli** **na jeseň** **2023.** Konečný harmonogram súťaže bude oznámený v dostatočnom časovom predstihu. Víťazi v jednotlivých kategóriách budú pozvaní na slávnostné podujatie spojené s vyhlásením výsledkov.

Všetky potrebné informácie o súťaži **EAE Award 2023** nájdete v priložených podkladoch.